ไอเฟคเร่งแข่งสื่อออนไลน์
สื่อออนไลน์รุ่ง หวั่นคนถ่ายเอกสารลด ไอเฟค โคนิก้าฯ ชูจุดขายเครื่องดิจิตอลมัลติฟังก์ชัน เช่าขายเครื่องพร้อมวางแผนลดต้นทุนเอกสารลดลง 40% หนุนรายได้โต 15%
20 ก.ย. 2555

สื่อออนไลน์รุ่ง หวั่นคนถ่ายเอกสารลด ไอเฟค โคนิก้าฯ ชูจุดขายเครื่องดิจิตอลมัลติฟังก์ชัน เช่าขายเครื่องพร้อมวางแผนลดต้นทุนเอกสารลดลง 40% หนุนรายได้โต 15%
นายดำริห์ เอมมาโนชญ์ รองประธานเจ้าหน้าที่บริหารปฏิบัติการ บริษัท อินเตอร์ ฟาร์อีสท์ วิศวการ หรือไอเฟค ผู้นำเข้าและทำตลาดเครื่องดิจิตอลมัลติฟังก์ชัน โคนิก้า มินอลต้า เปิดเผยว่า บริษัทได้เปิดแคมเปญ สปีด อัพ ยัวร์ บิซิเนส ภายใต้กลยุทธ์ กีฟวิง เชพ ทู ไอเดีย สำหรับลูกค้าองค์กรทั้งภาครัฐและเอกชน
แคมเปญดังกล่าว จะทำให้ลูกค้าสามารถเลือกเครื่องถ่ายเอกสารได้ตรงต่อการใช้งานสูงสุด โดยนำระบบ Optimized Print Services (OPS) ซึ่งเป็นการบริหารจัดการงานด้านเอกสารด้วยเครื่องดิจิตอลฟังก์ชัน เพื่อสร้างประสิทธิการทำงานให้เกิดประสิทธิภาพสูงสุด ช่วยลดต้นทุนการถ่ายเอกสารเฉลี่ย 20-40%
นอกจากนี้ ยังเป็นการเพิ่มทางเลือกที่หลากหลายให้กับลูกค้า รวมถึงปรับตัวรับการสื่อสารออนไลน์ที่เข้ามามีบทบาทด้านเอกสารและโลกของธุรกิจเพิ่มมากขึ้น การพัฒนาสินค้าดิจิทัลมัลติฟังก์ชั่น จะช่วยทำงานด้านเอกสารให้มีความครอบคลุมยิ่งขึ้น
“ถ้าบริษัทมุ่งผลิตเครื่องถ่ายเอกสารให้เช่า หรือซื้อ เชื่อว่าจะทำให้ธุรกิจเจ๊งไปแล้ว เพราะสื่อออนไลน์เข้ามามีบทบาทให้การถ่ายเอกสารลดน้อยลงจึงแต่การเพิ่มฟังก์ชั่นการใช้งาน เช่น สแกนเนอร์ฯลฯ ทำให้เครื่องมีลูกเล่นครบถ้วนยิ่งขึ้น” นายดำริห์ กล่าว
ทั้งนี้ บริษัทตั้งเป้าว่าแคมเปญดังกล่าว จะทำให้มียอดขาย 4,000 เครื่อง โดยมาจากฐานลูกค้าใหม่ 60-70% เช่น กลุ่มเอสเอ็มอี จากปัจจุบันสัดส่วนลูกค้าเป็นบริษัทเอกชน 60% รัฐวิสาหกิจ 3040% รัฐบาล 5% โดยในปีนี้บริษัทตั้งเป้าเติบโต 15-20% เทียบกับปีที่ผ่านมารายได้ 600 ล้านบาท
ขณะที่ภาพรวมตลาดในปีนี้ คาดว่าจะเติบโต 10-15% มีมูลค่าตลาดรวม 5,000-6,000 ล้านบาท โดยบริษัทตั้งเป้ามียอดขายทั้งกลุ่มเช่าซื้อ ติด 1 ใน 3 ในอีก 3 ปีจากนี้
ข้างหน้า จากปัจจุบันแบรนด์ ซีร็อกซ์ ลีโก้ แคนนอน เป็นเจ้าตลาดตามลำดับ